Η ταινία «Park» της Σοφίας Εξάρχου, το βράδυ του Σαββάτου, απέσπασε το βραβείο Νέων Σκηνοθετών στο Φεστιβάλ του Σαν Σεμπαστιάν.

Η ταινία της Ελληνίδας δημιουργού έχει ήδη προβληθεί στο Φεστιβάλ του Τορόντο, ενώ, σύντομα, θα προβληθεί και στο Φεστιβάλ Κινηματογράφου του Λονδίνου.

Η υπόθεση της ταινίας τοποθετείται δέκα χρόνια μετά τους Ολυμπιακούς Αγώνες του 2004, όπου μια παρέα αγοριών ζει ανάμεσα στις εγκαταλελειμμένες αθλητικές εγκαταστάσεις του Ολυμπιακού Χωριού της Αθήνας.

Τα αγόρια περιφέρονται άσκοπα ανάμεσα στα ερείπια, στήνοντας παιχνίδια - βίαιες απομιμήσεις των ολυμπιακών αθλημάτων. Ο μεγαλύτερος της παρέας, ο 17χρονος Δημήτρης, μαζί με την Άννα, ετών 22 και πρώην αθλήτρια, προσπαθούν να ξεφύγουν από το Χωριό, με προορισμό τα τουριστικά ξενοδοχεία των νοτίων προαστίων. Καθώς οι εξορμήσεις τους συνεχίζονται και τα δυο παιδιά εισχωρούν όλο και πιο πολύ στις ζωές των τουριστών, η επιθυμία του Δημήτρη για αποδοχή θα δοκιμαστεί με βίαιο τρόπο.

Η Σοφία Εξάρχου υπογράφει το σενάριο και τη σκηνοθεσία, ενώ την παραγωγή έχει αναλάβει η Αμάντα Λιβανού και ο Χρήστος Κωνσταντακόπουλος.





naftemporiki.gr